Al mancje pôc plui di un mês pe finâl des Targhe Tenco, il premi plui impuartant dal Stât talian in cont de cjançon di autôr, ma juste in zornade di vuê a son stâts dâts fûr in maniere uficiâl i nons dai vincidôrs.
Inte categorie dedicade aes produzions tai dialets talians e ta chês altris lenghis che si doprin dentri dal Stât talian il risultât al è stât chel che in tancj di nô si spietavin. E à vinçût la musiche furlane buine, biele, fuarte e cence confins, cul disc bileonon di Loris Vescovo, Penisolâti.
Il disc al rapresente ad in plen la sensibilitât di Loris e la sô capacitât di meti dongje folk, jazz, rock e world music e tescj in stât di esprimi pinsîrs e sensazions cun snait, cun ironie e cun disincjant.
Al è pardabon un biel lavôr, cemût che si lei ancje achì .
Par doprâ un vecjo slogan di Persiana Jones, Penisolâti al è un disc di meti «nello stereo degli amici, alla faccia dei nemici», di scoltâ e di tornâ a scoltâ. E Loris Vescovo al è ancje un plasê viodilu e scoltâlu dal vîf. La sperance e je che in graciis de Targa Tenco si rivi a viodilu e a scoltâlu di plui ator e magari ancje a Turin.
Dongje de gjonde e de braùre par chest ricognossiment, in spiete de serade di Sanremo dai 6 di Dicembar, no podìn fâ di mancul di pandi un ciert disorientament in cont dal Premio Tenco o almancul di cui che al scrîf i comunicâts pe stampe. Isal pussibil che ancjemò tal 2014 e dopo agns che dentri tai finaliscj a son rivâts plui voltis artiscj furlans, sarts e ocitans, a sedin in stât di doprâ dome la definizion di «opere in dialetto»?
Loris Vescovo al è brâf ma stant che tal so disc a son tocs sei par talian che par furlan no si capìs ben dulà che al è il «dialetto». Forsit al è tal toc «Barcarolo», che al recupere une vecje cjançon popolâr veneziane.
Che al sedi clâr: no vin nuie cuintri dai dialets talians e no pensìn che i dialets talians a valin di mancul des lenghis, però il furlan al è une lenghe.
Par chest o sin contents pe Targa Tenco che e je stade vinçude di Loris Vescovo e o pensìn che – par tornâ a doprâ il sproc dai Persiana Jones menzonât cumò denant – e sedi stade vinçude ancje… «alla faccia del dialetto e dei dialettanti».
PS. Dopo des ultimis partidis dal Udin, mancul mâl che cu la musiche al è alc di furlan che al vinç!
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn